شمع اختر کاظمی

شمع اختر کاظمی بھارت سے تعلق رکھنے والی اردو زبان کی ادیبہ ہیں۔ ان کا اصل نام شمع افروز ہے اور قلمی نام شمع اختر کاظمی ہے۔ انھوں نے اردو ادب میں ایم اے کرنے کے ساتھ بی ایڈ بھی کیا۔
 حالاتِ زندگی 
شمع اختر کاظمی 1964ء میں جمشید پور کے محلہ کاسی ڈیہہ میں پیدا ہوئیں۔ یہ شہر پہلے بہار کا حصہ تھا جو اب جھار کھنڈ میں آ گیا ہے۔

 تصانیف 
 سورج سوا نیزے پر(اصلاحی مضامین), نئی دہلی، ماڈرن پبلشنگ ہاؤس، 2018ء
 اعتراف نامہ
 نقوشِ پندار
 آدھی دنیا کا مکمل جہان

 ناقدین کی آراء 
 عالم نقوی: سورج سوا نیزے پر پڑھنے کے بعد سوچ پوچھیے تو میرے پاس الفاظ نہیں ہیں کہ میں وہ تعریف کر سکوں جو مصنفہ اور ان کی اس کتاب کا حق ہے۔ حقیقت یہی ہے کہ ایں سعادت بزورِ بازو نیست۔ تاکہ بخشد خدائے ںخشندہ۔ مصنفہ میں ایک اچھے فکشن نگار کی تمام خصوصیات موجود ہیں۔
 شمیم طارق: ایک عرصے سے شمع صاحبہ کے مضامین اخبارات و رسائل میں شائع ہو رہے ہیں۔ مضامین کا ایک مجموعہ شائع ہو کر مقبول ہو چکا ہے۔ اب ایک دوسرا مجموعہ سورج سوا نیزے پر آپ کے ہاتھوں میں ہے۔ اس مجموعے میں شامل مضامین کے متنوع موضوعات حیرت میں ڈالنے والے ہیں۔ سیاسی، سماجی، نفسیاتی مسائل و موضوعات پر کسی پردہ نشین خاتون کا مضمون لکھنا، مضمون میں مسائل و موضوعات کا تجزیہ کرنا، ہر مضمون میں کچھ بے باکانہ سوال قائم کرنا اور پھر اپنا موقف بیان کرنے کے ساتھ اپنے موقف کی صحت مند دلیل پیش کرنا حیرت میں اضافہ کرتا ہے۔ اس وقت تو ان کی جرأت پر بے ساختہ واہ نکل جاتی ہے جب ایک ایسی علت پر لکھے گئے ان کے مضمون پر نظر پڑتی ہے جو وقت کے ساتھ بڑھتی جا رہی ہے اور آزادیٔ نسواں کی غلط تشریح کرنے والی عورتوں اور مردوں کا ایک ٹولہ اس علت کے حق میں تحریک بھی چلا رہا ہے۔ یہ علت ہے، عورتوں کی ہم جنسی کی۔
 حقانی القاسمی: شمع اختر کاظمینے جو سیاسی مضامین لکھے ہیں ان میں ان کے داخلی شعور اور بصیرت کا عکس ہے۔ گلوبل ایشوز پر ان کی تحریریں اکثر اخبارات میں شائع ہوتی رہی ہیں۔ ان کی تحریروں کی خاص بات یہ ہے کہ ان کا طرزِ استدلال جہاں بہت مضبوط ہے وہیں اندازِ بیاں متاثر کن۔
 محمد وجیہہ الدین: شمع اختر کاظمی کا قلم مضبوط ہے جو زندگی کی تلخ حقیقتوں کی عکاسی کرتا ہے مگر اس کے ساتھ یہ پیغام بھی دیتا ہے کہ انسانیت ابھی مری نہیں ہے۔ وہ صرف نکتہ چینی ہی نہیں کرتیں بلکہ عیب جوئی سے بالاتر ہو کر راہنمائی کی کوشش بھی کرتی ہیں۔ مختصر یہ کہ ان کا قلم سچے رہنما کا پاکیزہ رول ادا کرتا ہے۔